b'\n_START_ARTICLE_\nAnthophora plumipes\n_START_SECTION_\nOpis in biologija\n_START_PARAGRAPH_\nOdrasle \xc4\x8debele dose\xc5\xbeejo dol\xc5\xbeino med 13 in 15\xc2\xa0mm. Obstaja veliko barvnih razli\xc4\x8dic, zaradi \xc4\x8desar je bila vrsta ve\xc4\x8dkrat opisana pod razli\xc4\x8dnimi imeni. Pri tej vrsti \xc4\x8debel je izrazit spolni dimorfizem. Tako samci kot samice imajo gost ko\xc5\xbeu\xc5\xa1\xc4\x8dek, le da so samci bolj \xc5\xbeivo obarvani od samic. Tako imajo sami ko\xc5\xbeuh rde\xc4\x8dkaste do rde\xc4\x8dkasto rjave ali sive barve, samice pa so obi\xc4\x8dajno povsem \xc4\x8drne ali temno rjave barve. Poleg tega imajo samice na zadnjih no\xc5\xbeicah rde\xc4\x8dkasto oran\xc5\xbene dla\xc4\x8dice. Samci imajo srednji par nog izrazito dalj\xc5\xa1i od ostalih, poleg tega pa imajo, za razliko od samic, na srednjem paru nog prisotne dalj\xc5\xa1e dla\xc4\x8dice, obrazna maska pa je rumena ali kremno bele barve. Obrazna maska samic je \xc4\x8drna._NEWLINE_Anthophora plumipes je samotarska vrsta, ki ne gradi kolonij in se pojavlja v eni generaciji od marca do junija. Samice uredijo gnezda na koncu kratkih rovov, ki jih izkopljejo v ilovnate bre\xc5\xbeine. Gnezdo napolnijo s cvetnim prahom in medi\xc4\x8dino, s katerima se hranijo li\xc4\x8dinke. Samica v vsak kup\xc4\x8dek cvetnega prahu izle\xc5\xbee eno jaj\xc4\x8dece.'